કોઇ પણ વાર્તા કે ગેમનો એક ક્લાઇમૅક્સ હોય છે જેના વિશે સૌથી વધુ ઉત્સુકતા દરેકના મનમાં હોય એ સ્વાભાવિક છે. બ્લુ વ્હેલ ગેમમાં ટેરેસ પરથી છલાંગ લગાવવાનો આદેશ અપાતો હોવાની વાત છે. આ તો પિંક વ્હેલ છે એટલે અહીં તો અંતમાં કોઇ જરૂરિયાતમંદને મદદરૂપ થવા માટે તમને કહેવામાં આવે છે. મજા એ વાતની છે કે એ જરૂરિયાતમંદ કોઇ માનવી હોઇ શકે છે અથવા પ્રાણી પણ હોઇ શકે છે. હવે એક રસપ્રદ વાત. જો તમે આ ગેમ રમો તો તમારા હાથના કાંડા સહિતના શરીરના બધા અવયવો તો સલામત રહે જ છે, પણ કોઇને મદદરૂપ થયા હોવાનો આનંદ મનને પ્રફુલ્લિત બનાવી દે છે. જો ગેમ રમીને તમે કેટલાક લોકોને આનંદ આપી શક્યા હોતો શું આ ઇન્ટરનેટનો બહેતર ઉપયોગ નથી? જવાબ જાતે જ નક્કી કરી લો. અને હા, એવી આશા રાખીએ અને પ્રાર્થના પણ કરીએ કે પિંક વ્હેલ દુષ્ટ બ્લુ વ્હેલનો ઇન્ટરનેટ પર ખાતમો બોલાવી દેવામાં સફળ રહેે. અસ્તુ.